**Анализ на решението на задача
СРЕБЪРЕН МЕДАЛИСТ**

Програмата прочита първите две числа, от редицата, задаваща бройките на получените точки от състезателите. Ако тези две числа са равни, програмата започва да търси следващо число, което не е равно на първото прочетено. Така в променливите *m1* и *m2* са запазени стойностите на първите две различни числа от редицата, а в променливата *k* – броя на прочетените числа. При нужда програмата разменя стойностите на *m1* и *m2*, така че *m1* > *m2*.

След това програмата започва да чете останалите числа от редицата. При всяко прочетено число *v* се прави проверка дали то е по-голямо от *m1* и ако е така *m2* взема стойността на *m1*, a *m1* взема стойността на *v*. Проверява се също дали *v* има стойност между *m1* и *m2*. Тогава *m2* взема стойността на *v*. Така по време на работата на програмата, *m1* има най-голямата стойност от частта от редицата, която е прочетена, а *m2* съдържа най-близката по-малка стойност. Накрая програмата отпечатва *m2*.

Емил Келеведжиев